আমরা বাজেট বলতে তেমন কিছু বুঝিও না জানিও না। তবে কৃষি ও কৃষকদের নিয়ে টেলিভিশন-পত্রিকাতে এহ্যান নানা কথাবার্তা হয়, আমরা এতে খুবই ভরসা পাই। তবে আমার মনে হয় সরকার কৃষকদের জন্য অনেক কিছু দিলেও আমরা তার কম অংশই পাই। বেশির ভাগই  পায়-যারা কৃষক না-এলাকার নেতারা। আমি নিজে একটা কৃষি লোনের জন্য রাজাবাড়ি (শ্রীপুরের ইউনিয়ন) ও শ্রীপুর কৃষি ব্যাংকে বহু দৌঁড়াইছি। ব্যাংকের অফিসারদের পিছে এক হাজার টাকার মত ধার কইরা খরচও করছি, তারপরও লোন অয় নাই। তারা বলছে কমপক্ষে তিনবিঘা জমি লাগবো, আমি একবিঘা জমির কাগজ দিছি। আমি এ বছর চার বিঘারও বেশি জমিতে বর্গাভিত্তিতে বাইগুন (বেগুন) চাষ করছি- অনেক প্রয়োজন অওয়ার পরও আমার লোন অয় নাই। এ বছর ঝলক ধান করছিলাম। সবই চিটা অইয়া গেছে। সারা বছরের পরিশ্রমই মাডি অইয়া গেছে। আমরা ভালা বীজ পাই না। সরকারি কৃষি অফিসাররা বাজারে বইসা  তালিকা কইরা চলে যায়। তাদের পরিচিত মানুষের নাম খাতায় তুলে। গাজীপুর জেলার কৃষি অফিসে কয়েক বার নালিশ করছি কিন্তু কোনো ফল অয় নাই। আমি সরকারের কাছে দাবি জানাই- সার, তেল ও অন্যান্য কৃষি উপকরণ যাতে কম টাকায় কিনবার পারি সে ব্যবস্থা যেন করা অয়। কৃষি লোনগুলো যেন আমরা সহজ ভাবে পাইবার পারি। কোনো ঘুষ যাতে না দেওয়া লাগে।